આપણને પરીક્ષા દેવાની પણ ઉતાવળ હોય છે અને પરિણામ મેળવવાની પણ ઉતાવળ હોય છે. આ બંને ઉતાવળ અનુચિત છે. ઈતિહાસ સાક્ષી પૂરે છે કે જેમણે સન્માનની અપેક્ષા નથી રાખી અને મૂંગા મોઢે કામ કરે રાખ્યું છે તેને વહેલે મોડે સમાજે સ્વીકૃતિ આપી છે અને તે સામે ઘણીવાર એવું પણ બન્યું છે કે અપરિમિત સફળતા પ્રાપ્ત કરનાર વ્યક્તિની પણ નોંધ લેવાઇ નથી. એટલું ખાસ યાદ રાખવું જોઇએ કે તમે ભલે ગમે તેવી ભવ્ય ગણી શકાય તેવી વ્યક્તિગત સિદ્ધિ મેળવો કે સમાજસેવક તરીકે ઉત્તમ કામ કરો, પણ તેની ગુણવત્તા અંગે તેના ટકાઉપણા અંગે, તેની સત્યતા અંગે અને તેની ઉપયોગિતા અંગે નિર્ણય કરવાનો સમાજને હક છે અને આવડત પણ છે. આવો નિર્ણય જલદી થાય તેવી અપેક્ષા રાખવી એ આપણી ઉણપ સૂચવે છે. સમજદારી ધીરજ રાખવામાં છે. પામવું હશે તો માપવાનું બંધ કરવું પડશે.‘